《梅江谣留别梅江诸友》
明代·高棅

六月登玉京，炎蒸欺人不可行。
侧闻梅江水，寒冰玉壶只如此。
梅江之水千丈深，人言此水直千金。
千金未必称人意，我欲爱之清烦襟。
皆山樵人坐我语，相携寻幽指何许。
尘心飞度象湖云，水阔天长未言苦。
青眼故人如白鸥，招邀待我黄沙头。
采秀探奇入灵境，上攀龙峰最高顶。
龙峰绝顶窥蓬瀛，登高望远形神清。
大江茫茫写溟涨，元气浩浩无虚盈。
飞涛一发雪花白，遥山数点琉球青。
欹帆侧柁凌空阔，历乱中流棹歌发。
居人云水弄生涯，撇网抛纶到穷发。
君不见龙峰山阳五百家，龙峰市上半鱼虾。
儒生不学老农稼，青门多种故侯瓜。
三尺儿童诵诗礼，向余亦指长风沙。
一严兵备限荒服，百雉孤城镇海涯。
孤城残戍扬威武，岛夷蛮胡窜如鼠。
清秋幕府偃旌旗，白日辕门卧貔虎。
如此承平百事无，江山所以待吾徒。
贤豪倾倒平生意，琼杯绮席来相娱。
我爱江山对君酌，江山笑我辞猿鹤。
从来心事恋烟霞，渐老谁知愧林壑。
今日向君倾绿尊，千觞不断别离魂。
临歧挥手谢知己，飞心骋目瞻天门。
兴为《梅江谣》，醉别梅江去。
他年此地濯尘缨，忆得西城别君处。

作者简介：（1350—1423）明福建长乐人，更名廷礼，字彦恢，号漫士。永乐初，以布衣召入翰林，为待诏，升典籍。博学能文，尤长于诗，为闽中十才子之一。又工书画，时称三绝。书得汉隶笔法，画源于米芾父子。有《唐诗品汇》等。